b'\n_START_ARTICLE_\nVaskervillet\n_START_PARAGRAPH_\nVaskervillet (englanniksi Whiskervilles) ovat Aku Ankka -tarinoissa esiintyv\xc3\xa4 kuvitteellinen klaani Skotlannissa. Vaskervillet esiintyiv\xc3\xa4t (tai pikemminkin heid\xc3\xa4t mainittiin) ensimm\xc3\xa4isen kerran Carl Barksin tarinassa Vaskervillen koira. _NEWLINE_Ajatus Vaskervillein klaaniin lienee tullut Arthur Conan Doylen romaanista Baskervillen koira. Carl Barks k\xc3\xa4ytti Vaskervillej\xc3\xa4 ensimm\xc3\xa4isen kerran tarinassaan Vaskervillen koira, jossa esiintyy jonkin verran samankaltaisuuksia Baskervillen koiran kanssa (kuten suuri sukua vainoava koira, jonka ajatus on p\xc3\xa4\xc3\xa4osassa Arthur Conan Doylen romaanissa).\n_START_SECTION_\nKlaani ennen\n_START_PARAGRAPH_\nKlaanin nykyinen ainoa elossa oleva j\xc3\xa4sen (joka on muuttanut sukunimens\xc3\xa4 McVaskeriksi) kertoo, ett\xc3\xa4 Vaskervillet ovat aina olleet huijareita ja lammasvarkaita. Tied\xc3\xa4mme my\xc3\xb6s, ett\xc3\xa4 Vaskervillet karkottivat McAnkat tiluksiltaan 1600-luvulla pukemalla ter\xc3\xa4spanssarin p\xc3\xa4\xc3\xa4lle koira-asun. N\xc3\xa4in syntyi Vaskervillen koira, paholaishurtta, johon McAnkkojen keih\xc3\xa4\xc3\xa4t eiv\xc3\xa4t tehneet j\xc3\xa4lke\xc3\xa4k\xc3\xa4\xc3\xa4n. _NEWLINE_McAnkkojen paettua Ankkapurhan linnasta Vaskervillet alkavat k\xc3\xa4ytt\xc3\xa4\xc3\xa4 aluetta lampaidensa laitumena. He ovat kuitenkin kiinnostuneet Sir Rikhard Ankanmielen aarteesta, jonka l\xc3\xb6yt\xc3\xa4\xc3\xa4kseen he muun muassa yritt\xc3\xa4v\xc3\xa4t avata McAnkkojen hautausmaan hautoja. Roope Ankan el\xc3\xa4m\xc3\xa4 ja teot -teoksen ensimm\xc3\xa4isess\xc3\xa4 luvussa (Klaaninsa viimeinen (The Last of the Clan McDuck)) nuori Roope Ankka kuitenkin est\xc3\xa4\xc3\xa4 Vaskervillen klaanin suunnitelmat avata McAnkkojen haudat. Roope pakenee Vaskervillen klaanin j\xc3\xa4seni\xc3\xa4 Ankkapurhan linnaan, jossa h\xc3\xa4n tapaa Sir Rikhard Ankanmielen haamun (vaikkei itse tajuakaan t\xc3\xa4m\xc3\xa4n olevan haamu), joka kertoo Roopelle linnasta. T\xc3\xa4m\xc3\xa4n j\xc3\xa4lkeen Roope sulloo yhden haarniskan t\xc3\xa4yteen turvetta, haarniskoi hevosen ja laittaa sitten haarniskan hevosen selk\xc3\xa4\xc3\xa4n. Roope sytytt\xc3\xa4\xc3\xa4 turpeen palamaan ja l\xc3\xa4hett\xc3\xa4\xc3\xa4 hevosen Vaskervillen j\xc3\xa4senien kimppuun. Megafonin avulla Roope saa "haarniskan puhumaan". H\xc3\xa4n s\xc3\xa4ik\xc3\xa4ytt\xc3\xa4\xc3\xa4 Vaskervillet niin pahasti, ett\xc3\xa4 n\xc3\xa4iden tukat, parrat ja viiksikarvat muuttuvat pysyv\xc3\xa4sti valkoisiksi._NEWLINE_Vaikka McAnkat j\xc3\xa4ttiv\xc3\xa4tkin Ankkapurhan, se pysyi silti heid\xc3\xa4n omaisuutenaan. Linnan verot ovat kuitenkin pahasti r\xc3\xa4stiss\xc3\xa4 ja se aiotaan pakkohuutokaupata Don Rosan tarinassa Ankkapurhan uusi valtias (The New Laird of Castle McDuck). Roope kuitenkin palaa Amerikasta mukanaan 10 000 dollaria. Vaskervillet haastavat kuitenkin Roopen kaksintaisteluun, jonka aikana toinen heist\xc3\xa4 varastaa Roopen rahat. Samaan aikaan Roopen onnistuu tyrm\xc3\xa4t\xc3\xa4 vastustajansa, mutta salama iskee h\xc3\xa4net t\xc3\xa4ynn\xc3\xa4 vett\xc3\xa4 olevaan vallihautaan. Roope ei saa painavaa haarniskaansa aluksi pois ja luulee jo loppunsa koittaneen, mutta ensikolikkonsa avulla h\xc3\xa4n avaa pultit ja mutterit. Roope ilmestyy linnan laskusillalle juuri parahiksi pys\xc3\xa4ytt\xc3\xa4m\xc3\xa4\xc3\xa4n l\xc3\xa4ht\xc3\xb6\xc3\xa4 tekev\xc3\xa4t Vaskervillet. Jotenkin Roope aavistaa, ett\xc3\xa4 h\xc3\xa4nen rahansa on viety ja vaati Vaskervillen klaanin j\xc3\xa4seni\xc3\xa4 palauttamaan rahat. Saatuaan rahat Roope l\xc3\xa4hett\xc3\xa4\xc3\xa4 is\xc3\xa4ns\xc3\xa4 Fergus McAnkan viem\xc3\xa4\xc3\xa4n rahoja pormestarille. N\xc3\xa4in Ankkapurhan linna s\xc3\xa4ilyy McAnkoilla. Raivoissaan tappiostaan Vaskervillet ottavat salaa yhdelt\xc3\xa4 haarniskalta kirveen aikeenaan ottaa Roope hengilt\xc3\xa4 takaap\xc3\xa4in. McAnkkain klaanin j\xc3\xa4senet (jotka ovat siis haamuja) kuitenkin s\xc3\xa4ikytt\xc3\xa4v\xc3\xa4t Vaskervillet ja n\xc3\xa4m\xc3\xa4 rynt\xc3\xa4\xc3\xa4v\xc3\xa4t kauhuissaan pakoon Ankkapurhan linnasta.\n_START_SECTION_\nKlaani nykyp\xc3\xa4iv\xc3\xa4n\xc3\xa4\n_START_PARAGRAPH_\nBarksin tarinat ajoittuvat 1950-60 -luvuille, joten Vaskervillen koiran voidaan olettaa tapahtuneen silloin. Tarinassa esitell\xc3\xa4\xc3\xa4n Vaskervillen klaanin viimeinen elossa oleva j\xc3\xa4sen, joka h\xc3\xa4pesi sukuaan ja muutti nimens\xc3\xa4 McVaskeriksi. H\xc3\xa4n on kuuluisa taidemaalari, joka maalaa nykytaidetta. Mallinaan h\xc3\xa4n k\xc3\xa4ytt\xc3\xa4\xc3\xa4 McAnkkojen klaanin tartaania.'